תקציר

מאמר זה דן בהגותו ובפועלו של האדמו"ר בן ציון הלברשטאם מבאבוב בתקופה שבין מלחמות העולם ובעיקר ביחסו לבני הנוער.

מתברר שעד לראשית המאה ה-20, נהוג היה להתייחס אל בני הנוער כאל נספחים לקהילה החסידית: בני הנוער לא היו חלק מהחברה החסידית עצמה, הם לא התקבלו אצל אדמו"רים בבצורה עצמאית ואף לא הייתה התייחסות מיוחדת לאופן חינוכם. ואולם עזיבת הדת שהלכה והתפשטה בקרב הציבור החסידי, במיוחד לאחר מלחמת העולם הראשונה, הביאה לשינוי גישה בנושא זה. היו שהבינו, והאדמו"ר מבאבוב ביניהם, כי אם לא יחול שינוי ביחס לבני הנוער החסידיים, הרי שהם ילכו ויתמעטו, ואיתם החסידות כולה.

האדמו"ר מבאבוב החל בתקופה זו לקרב אליו את בני הנוער בצורה מיוחדת. הוא קיבל אותם לשיחות אישיות, התעניין במצבם הפיזי והנפשי, ועזר להם בצרכיהם השונים. הוא גם יצר אווירה קהילתית שהעצימה את בני הנוער על ידי כך שהדגיש את חשיבותם של הסדר והאחידות, הניגון והלבוש. כמו כן הקים האדמו"ר בתקופה זו רשת של ישיבות בה למדו מאות רבות של נערים. גם הקמת הישיבות היוותה סוג של חידוש שכן עד לתקופה זו לא היה מקובל שנערים חסידים ילמדו בישיבה.

השינוי שערך האדמו"ר מבאבוב ביחסו לבני הנוער בולט במיוחד על רקע השקפת עולמו השמרנית המתנגדת לכל סטיה שהיא מאורח החיים המסורתי. האדמו"ר לא נרתע מלערוך שינוי משמעותי בקהילה החסידית. הוא הצהיר על כך בצורה גלויה ואף ספג על כך ביקורת. נראה שהדבר מצביע על החשיבות הרבה שייחס האדמו"ר לנושא זה.